Komisijos reglamentas (EB) Nr. 1861/95
1995 m. liepos 27 d.
iš dalies keičiantis Reglamentą (EB) Nr. 1162/95, nustatantį specialias išsamias grūdų ir ryžių importo ir eksporto licencijų sistemos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1664/95 [2], ypač į jo 9 straipsnio 2 dalį, 12 straipsnio 4 dalį ir 13 straipsnio 11 dalį,
kadangi Komisijos reglamente Nr. (EB) 1162/95 [3] su paskutiniais pakeitimais, padarytais Reglamentu (EB) 1617/95 [4], nustatytos specialios išsamios grūdų ir ryžių importo ir eksporto licencijų sistemos taikymo taisyklės;
kadangi visiems produktams, nurodytiems Tarybos reglamentų (EEB) Nr. 1766/92 ir (EEB) Nr. 1418/76 [5] su paskutiniais pakeitimais, padarytais Reglamentu (EB) Nr. 1530/95 [6], 1 straipsnyje, kuriems nebuvo nustatyta grąžinamoji išmoka, išduotų licencijų galiojimo laikas turi būti sutrumpintas, siekiant išvengti pavojaus patikimam rinkos valdymui tuo metu, kai ji yra ypatingai pažeidžiama; kadangi dėl šios priežasties turi būti nustatytas tikslus licencijų galiojimo laikas;
kadangi labai svarbu yra informuoti Komisiją apie visus pareiškimus dėl licencijų, nesvarbu, ar nustatyta grąžinamoji išmoka, kad ji galėtų sudaryti statistines lenteles, turinčias lemiamos reikšmės rinkos valdymui ir eksporto įsipareigojimų priežiūrai;
kadangi Reglamentas (EB) Nr. 1162/95 turi būti iš dalies pakeistas;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1162/95 iš dalies keičiamas taip:
1. 7 straipsnis papildomas tokia 2a dalimi:
"2a. Kai grąžinamoji išmoka nenustatyta, Reglamento (EEB) Nr. 1766/92 1 straipsnyje ir Reglamento (EEB) Nr. 1418/76 1 straipsnyje nurodytų produktų eksporto licencijos galioja 30 dienų nuo jų išdavimo, kaip numatyta Reglamento (EEB) Nr. 3719/88 21 straipsnio 1 dalyje."
2. 13 straipsnio 1 dalies a punkto i papunkčio pirmoji įtrauka pakeičiama taip:
"- apie visas paraiškas licencijoms gauti arba apie tai, kad paraiškų nebuvo pateikta."
2 straipsnis
Valstybės narės kaip galima greičiau informuoja Komisiją apie visas licencijas, išduotas laikotarpiu nuo 1995 m. liepos 1 d. iki šio reglamento įsigaliojimo datos.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Tačiau 2 straipsnis taikomas nuo 1995 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 1995 m. liepos 27 d.